— Ku yis batek nukakuh,
ihpanabay nuwnuh.
Nahme ayap git Wigwiy adahan ig awahkis pahavwi nuwenyan adahan yawayghetninek.
Igme yawayghetni misakwa yikaknek adahan avanenekwa.
Igi Uhokri Gitip.
Ig avanenekwa ekkene ku pariye hiyakemniki inyewatnene.
Hiyeg kane Uhokriyanvuma igkis ka hiya igkisma amavig mmanawa igkis ka hiyavgi,
igkis ka hiyakgi ku pariyene ig.
Yisme hiyaknig ku pariyene ig mmanawa ig misakwa ay yikak.
Aysawnemenek ig misakwa ay yivitnek.
— Nah kennesa nah yikiswitnimet,
heneme nah ka ikisyi yis pahaponema.
Nah diyuh akiwnek nah misakwa yivititnek.
Aynesa hawkri muwak adahan hiyeg kane Uhokriyanvuma igkis ka hiyavun akiw.
Yismeti hiyavun akiwnek.
Ayge nikwe yis aymuhwanek gimun Uhokri adahan avanenekwa awaku nahnewa aymuhwene gimun.
Avim ini hawkri ku aysaw nah ayta misekwevye yivitit,
avim ini yis hiyakninek ku nah pahavwiwa gikak Wigwiy,
yisme pahavwiwa nukakuh.
Ku pahavwi timap nuwnuh,
ku ig iha nuwnuh,
ignewa ku pariye batekye nukakuh.
Ku pahavwi batekye nukakuh,
nikwe Wigwiy batekye gikak.
Nah hawata nah batek gikak,
nah hiyakkiswa git.
Judas timapni hene,
ig awna git.
Ig nawenyewa giw Judas Iskariyotismin.
Giwn:
— Kiyavwiye,
mmahpa pis hiyakkiswa wotuhnenwa?
Mmah gitkisme neras ku pariye kane pihiyegavuma pis ka hiyakkiswa gitkis?
Igme kaytwa giwn:
— Nah akkite pit ku samah.
Ku pahavwi batekye nukakuh,
ignewa ku pariye ihpatrune nuwnuh.
Ayge nikwe Wigwiy batek gikak.
Usuh ayta misakwa givitit.
Ayge usuh misakwa gimun.
Pahavwime ku pariye kane batek nukakuh igi ka iha nuwnuh.
Nikwe ka kis adahan nah hiyakkiswa git.
Inakni nuwnuh in ka nuwnteknewatma nah awna yit.
Nah awnhin giwntekne Wigwiy nawahkisten.
— Nah aynete yikak nah ekkene yit inakni.
Heneme aysawnemenek Wigwiy awahkis Gitipnek nuwenyan adahan igme yikannuhten amin madikte hiyakemniki.
Igi yawayghetninek.
Ig kiyekisnek yit madikte inakni ku pariye nuwnuh yit.
Ig keh yis pukuhpinek.
— Nah ikisyi akak ini nukanuh yit kariswahwaki.
Nah kariswehse yihiyekemni kahadbe yis misakwa hawata ke nahbe,
yiyakni karisaw.
Nah kariswehse yihiyekemni inyewa,
ka kema hiyeg amedgenema inin.
Ka yi muwaka barukiswa.
Ka yi isaksa aviska parak abetit yihiyekemni.
Mmahki yis wakaymnibdi amin inakni nuwnuh adahan ku samah nutepkemni adahan nudiyhemni akiw?
Nah tivikwiye gimkanitwiye Wigwiy.
In kabaykanen nudahan mmanawa ig Wigwiy kiyate mpiyan.
Ku yis batek nukakuh,
kiskama yis batek akak ini nutepkemni gimkanit.
Nah ikene yinetni amin ini nutepkemni.
Avit in danuh nah ekkenepni yit kahadbe kuwewanek ku aysaw in danuh,
ayge nikwe yis kamaxwa nuvitit.
Nah ka kahawkan kinetihwa yikak kiyesradima akiw.
Mmanawa ner ku pariye kane Uhokriyanvuma gikivarakis ig kennesa gidawnhan adahan kehne mbayka nukakuh.
Ka sam.
Ig ka kawetri ay nuvituh.
Nikwe ig ka hiya igma wanekbeta nuhawkan.
Heneme nah isaksa ig keh mbayka nukakuh ku samah Wigwiy awna nutuh.
Adahan nah ekkene gitkis madikte hiyeg ku nah batek gikak Wigwiy.
Inneki keh nah amava madikte mbayka ku pariye ig ikaksa nudahan.
Kuri,
kannikawnabay.
Uyay tivik.
— Uyay.
Ayteke nikwe igkis pese ayteke paytrikutak.